text: Вдигнаха наемите в моловете - Труд
  Вдигнаха наемите в моловете
  След стабилизирането си в средата на годината, наемите на първокласни площи в добре работещите молове тръгнаха нагоре и през последното тримесечие на 2015 г. достигнаха 27 евро/кв.м в София. Това сочи годишният анализ на консултантската компания "Фортън", която е стратегически партньор на "Кушман и Уейкфийлд" (Cushman&Wakеfield) за България и Македония.
  От компанията отчитат повече сделки през изминалата 2015 г. Инвестиционните сделки са се увеличили с една пета спрямо 2014 г., като обемът им възлиза на 236 млн. евро – доходоносни активи, терени за строеж и имоти за собствено ползване.
  "Това е втора година от началото на кризата, в която отчитаме инвестиционен обем над 200 млн. евро. Трябва да се има предвид и фактът, че през 2014 г. активността се дължеше основно на силния пазар на подценени имоти, докато през 2015 г. видяхме възстановяване на интереса към строителните парцели и връщане на предприемачите на пазара", коментира Явор Костов, мениджър "Капиталови пазари".
  Активно търсене и лек ръст на наемите характеризира последното тримесечие на 2015 г. в сегмента на офис площите.
  Дисбалансът между търсене и предлагане доведе и до 8% ръст на наемите на първокласни площи, чиито средни нива към края на 2015 г. достигнаха 4.10 евро/кв. м за района на София, а в някои локации надминават и 5 евро/кв. м., отчитат от компанията.